FI Euroopan unionin virallinen lehti CE 78/94

(2004/C 78 E/0094)

KIRJALLINEN KYSYMYS E-2221/03

esittäjä(t): Alexander de Roo (Verts/ALE) komissiolle

(2. heinäkuuta 2003)

Aihe: Pettenin HFR:n asema

Volkskrantissa (18. kesäkuuta 2003) julkaistun uutisen mukaan ”Eurooppa haluaa päästä eroon Pettenin reaktorista”. Euroopan unioni haluaa suurvuoreaktorin (HFR) omistajana luopua mahdollisimman pian tämän reaktorin toimiluvasta, jonka johtaminen on NRG:n (Nuclear Research and consultancy Group) käsissä. Yritysoston on tarkoitus olla sinetöity viimeistään vuoden 2003 lopussa.

Ympäristö- ja asuntoministeriön luovutusta koskevista asiakirjoista 15. toukokuuta 2003 (katso http://www.vrom.nl/pagina.html?id=2686) ilmenee, että on olemassa kolme vaihtoehtoa, joita parhaillaan tutkitaan (alankomaalaisesta yrityksestä tulee reaktorin omistaja, alankomaalaisesta yrityksestä tulee operationaalinen toimiluvan haltija, toimilupa pysyy jatkossakin Gemeenschappelijk Centrum voor Onderzoek -laitoksella).

Kahden viime vuoden aikana HFR:n toiminnan harjoittaminen ja sen tilanne on ollut säännöllisin väliajoin huolenaiheena politiikassa, viestimissä ja kansalaisten keskuudessa. Turvallisuuskulttuurin arvellaan heikentyneen, reaktorin paineastiassa on halkeamia, reaktorissa on tapahtunut karbonatisoitumista ja vaarana on mahdollinen räjähdys.

Missä määrin Euroopan komissio on valmis luopumaan nykyisestä omistusoikeudestaan?

Mitkä motiivit siihen vaikuttavat?

Eikö olisi parempi, että Euroopan komissio jatkaisi HFR:n valvontaa, kun otetaan huomioon ongelmat turvallisuuskulttuurissa ja oletetut tekniset puutteet?

Philippe Busquinin komission puolesta antama vastaus

(7. elokuuta 2003)

Komissio ei harkitse suurvuoreaktorin (HFR) omistusoikeuden siirtoa eikä luopumista suurvuoreaktorin käytöstä tutkimustarkoituksiin.

Komission aikomuksena on kuitenkin muuttaa vastuujärjestelyjä reaktorin turvallisuuden osalta. Niinpä se on syksyllä 2002 ilmoittanut Alankomaiden toimivaltaisille viranomaisille, että suurvuoreaktorin toimilupa olisi siirrettävä reaktorin nykyiselle operaattorille NRG:lle.

Komissio on sitä mieltä, että turvallisuutta on mahdollista parantaa lyhentämällä viestintäketjua, selkeyttämällä vastuunjakoa sekä yksinkertaistamalla ja pienentämällä organisaatiorakenteita. Helmi-maaliskuussa 2002 Kansainvälinen atomienergiajärjestö IAEA tarkasti Pettenin suurvuoreaktorin turvallisuuskulttuurin. Yksi tarkastuksen loppuraportissa tehdyistä IAEA:n suosituksista koski toimiluvan siirtämistä komissiolta operaattorille eli NRG:lle.

IAEA:n tarkastuksen jälkeen laadittiin turvallisuuskulttuuria koskeva toimintasuunnitelma, jonka Alankomaiden viranomaiset hyväksyivät. Alankomaiden viranomaiset myös säännöllisesti seuraavat asian kehittymistä. Toimintasuunnitelma pannaan kokonaisuudessaan täytäntöön vuoden 2003 loppuun mennessä.

Vikailmoituksista reaktorin paineastian hitsaussaumoissa on myös tehty erittäin yksityiskohtainen toimintasuunnitelma, jonka toteuttamista Alankomaiden viranomaiset ja riippumattomat asiantuntijat valvovat.

Alankomaiden viranomaiset ovat tehneet väitetyistä teknisistä puutteista, kuten betonin rapautumisesta, asianmukaiset tarkastukset ja laajat analyysit, joita riippumattomat organisaatiot ovat tarkastelleet. Väitteet on vahvistettu perättömiksi.

Myös väitetty räjähdyksen mahdollisuus analysoitiin läpikotaisin. Alankomaiden viranomaiset tarkastelivat tehtyä analyysia, ja se toimitettiin riippumattoman kansainvälisen asiantuntijapaneelin tutkittavaksi. Päätelmissä todettiin, ettei reaktori voi räjähtää, ja ympäristöalan valtiosihteeri toimitti nämä päätelmät Alankomaiden parlamentille tammikuussa 2003.